b'\n_START_ARTICLE_\nOlav Tryggvason\n_START_PARAGRAPH_\nOlav Tryggvason eli Olavi Tryggvenpoika (muinaisnorjaksi \xc3\x93l\xc3\xa1fr Tryggvason, n. 964 \xe2\x80\x93 9. syyskuuta 1000) oli Norjan kuningas vuosina 995\xe2\x80\x931000. H\xc3\xa4net tunnetaan my\xc3\xb6s nimell\xc3\xa4 Olav I. Olav oli Tryggve Olafssonin poika ja Harald Kaunotukan pojanpojanpoika._NEWLINE_Olav syntyi pian sen j\xc3\xa4lkeen kun Harald Harmaaturkki oli surmannut h\xc3\xa4nen is\xc3\xa4ns\xc3\xa4. Legendojen mukaan Olav pakeni \xc3\xa4itins\xc3\xa4 Astridin kanssa Kiovan ruhtinaan Vladimirin luo, jossa Olav sai viikinkisoturin koulutuksen. Vuonna 991 Olav liittyi viikinkijoukkoihin, jotka hy\xc3\xb6kk\xc3\xa4siv\xc3\xa4t Englantiin. Viikingit pakottivat Englannin hallitsijan Ethelred Neuvottoman tuolloin maksamaan lunnaita. Ethelred joutui maksamaan lunnaita my\xc3\xb6s vuonna 994, jolloin Olav miehitti Englannin Tanskan kuninkaan Sven Haaraparran kanssa._NEWLINE_Olav oli maanpaossa k\xc3\xa4\xc3\xa4ntynyt jo kristityksi ja h\xc3\xa4net konfirmoitiin Andoverissa vuonna 994, Ethelredin toimiessa h\xc3\xa4nen kummiset\xc3\xa4n\xc3\xa4\xc3\xa4n. Kuultuaan Haakon Sigurdinpoikaa vastaan nousseesta kapinasta Olav palasi Norjaan vuonna 995. Haakonin kuoltua Olav valittiin yksimielisesti kuninkaaksi. Pian valintansa j\xc3\xa4lkeen h\xc3\xa4n aloitti Norjan k\xc3\xa4\xc3\xa4nnytt\xc3\xa4misen kristinuskoon. H\xc3\xa4nen vaikutusvaltansa ulottui kuitenkin vain rannikkoalueille ja l\xc3\xa4ntisille saarille, eik\xc3\xa4 h\xc3\xa4n pystynyt vakiinnuttamaan kristinuskoa eik\xc3\xa4 hallintoa Norjassa. Olav pystyi silti viem\xc3\xa4\xc3\xa4n kristinuskon Shetlantiin, F\xc3\xa4rsaarille, Orkneysaarille, Islantiin ja Gr\xc3\xb6nlantiin. H\xc3\xa4n perusti vuonna 997 Trondheimin, josta tuli maan ensimm\xc3\xa4inen p\xc3\xa4\xc3\xa4kaupunki. Olav kaatui Svoldin taistelussa vuonna 1000.'